b"\n_START_ARTICLE_\nBritisk territorium i det indiske ocean\n_START_SECTION_\nHistorie\n_START_PARAGRAPH_\nOmr\xc3\xa5det blev opdaget i 1500-talet af portugisiske s\xc3\xb8farende. Omr\xc3\xa5det var ubeboet og p\xc3\xa5kaldte sig begr\xc3\xa6nset interesse, men franskm\xc3\xa6ndene etablerede i slutningen af 1700-tallet kokosn\xc3\xb8dplantager p\xc3\xa5 \xc3\xb8erne ved brug af slaver. I forbindelse med oprettelsen af plantagerne, lagde franskm\xc3\xa6ndene omr\xc3\xa5det ind under den den franske koloni Mauritius, der ogs\xc3\xa5 omfattede Seychellerne. Overh\xc3\xb8jheden over omr\xc3\xa5det var omstridt mellem Frankrig og Storbritannien indtil indtil 1814, hvor Mauritius, Seychellerne og tilh\xc3\xb8rende omr\xc3\xa5der blev overdraget til Storbritannien i forbindelse med Frankrigs nederlag i den sjette koalitionskrig og den efterf\xc3\xb8lgende fredsaftale._NEWLINE_Storbritannien udskilte i 1965 Chagos\xc3\xb8erne fra Mauritius og \xc3\xb8erne Aldabra, Farquhar og Desroches (Des Roches) fra Seychellerne og lod disse udskilte omr\xc3\xa5der indg\xc3\xa5 i British Indian Ocean Territory. Ved udskillelsen, der skete i forbindelse med, at Mauritius opn\xc3\xa5ede selvst\xc3\xa6ndighed fra Storbritannien i 1968, modtog 3.000.000 britiske pund._NEWLINE_Form\xc3\xa5let med udskillelsen af \xc3\xb8erne i et selvst\xc3\xa6ndigt omr\xc3\xa5de under britisk overh\xc3\xb8jhed var at oprette en milit\xc3\xa6rbase til fordel for Storbritannien og USA. \xc3\x98erne blev formelt oprettet den 8. november 1965. Den 23. juni 1976 blev Aldabra, Farquhar og Desroches returneret til Seychellerne i forbindelse med, at Seychellerne opn\xc3\xa5ede selvst\xc3\xa6ndighed fra Storbritannien. Herefter har BIOT anlene best\xc3\xa5et af Chagos\xc3\xb8erne._NEWLINE_Boboerne p\xc3\xa5 Chagos\xc3\xb8erne, kaldet 'Ilois' ('\xc3\x98boerne'), der overvejende bestod af efterkommere af slavearbejderne i plantagerne, blev i 1967-73 tvangsflyttet til Mauritius. Mauritius modtog i 1973 en kompensation fra Storbritannein p\xc3\xa5 \xc2\xa3650.000 for at huse de tvangsflyttede beboere fra Chagos\xc3\xb8erne. Tvangsflytningen har dog siden fortsat givet anledning til debat og kritik, og Storbritannien betalte i 1982 yderligere \xc2\xa3 4.000.000 til en fond, der skulle sikre de forflyttede \xc3\xb8boere bedre forhold. I 2002 fik beboere i BIOT, herunder et st\xc3\xb8rre antal \xc3\xb8boere, britisk statsborgerskab._NEWLINE_En r\xc3\xa6kke tvangsforflyttede \xc3\xb8boere anlagde sag mod Storbritannien ved Den Europ\xc3\xa6iske Menneskerettighedsdomstol, der dog afviste sagen, da \xc3\xb8boerne havde accepteret de oprindelige forlig, der var indg\xc3\xa5et i sagen og de dertil knyttede kompensationer."